Syracuse (New York)

Syracuse on kaupunki Yhdysvalloissa New Yorkin osavaltion keskiosassa. Kaupunki muodostui aikanaan paikallisten suolalähteiden varaan ja sittemmin se kasvoi Erien kanavan rakennuttamisen myötä. Kaupungin asukasluku oli vuoden 2010 väestönlaskennan mukaan 145 170 ja suuremman metropolialueen 682 577.

Maantiede

Syracuse sijaitsee New Yorkin osavaltion keskiosassa Onondagan piirikunnassa Onondagajärven eteläkärjessä. Buffalon kaupunki sijaitsee noin 237 kilometriä Syracusesta länteen. New Yorkin pääkaupunki Albany sijaitsee kaupungista itään. Ympäröivällä seudulla on useita kukkuloita, järviä ja jokia.

Alueella on neljä selvästi erottuvaa vuodenaikaa. Talvisin Suurilta järviltä saapuvat ilmamassat luovat kylmät ja lumiset talvet. Lämpötilat nousevat nopeasti keväällä ja kesällä. Sadanta jakautuu suhteellisen tasaisesti koko vuodelle.

Historia

Nykyisen Syracusen alueen alkuperäisasukkaita eli intiaaneja olivat onondagat, joiden pääkaupunki sijaitsi nykyisen kaupungin paikalla. Paikalle intiaaneja houkutteli nykyisin jo kadonneet Onondagajärven suolalähteet. Vuonna 1570 irokeesien liittokunnan perustaja Hiawathan sanotaan tehneen paikasta liittokunnan pääkaupungin. Vuonna 1615 alueella vieraili tutkimusmatkailija Samuel de Champlain, vuonna 1651  Pierre-Esprit Radisson ja vuonna 1654 jesuiitta Simon Le Moyne. Ranskalaiset perustivat järven etelärannalle Fort Sainte Marie de Gannentaha-nimisen linnakkeen vuonna 1658, mutta se hylättiin vain hieman myöhemmin vihamielisten intiaanien takia. Eurooppalaisia siirtolaisia alkoi saapua alueelle 1700-luvulla. Kuten intiaanejakin, siirtolaisia paikalle houkutteli aluksi suolalähteet. Paikalliset suolalähteet olivat pitkän aikaa koko alueen pääasiallinen suolan lähde. Suolalähteet saatiin intiaaneilta intiaanien ja New Yorkin välisellä sopimuksella. Ephraim Webster perusti paikalle kauppa-aseman vuonna 1786. Asa Danforth perusti puolestaan vuonna 1788 paikalle sahoja ja valssimyllyjä. Lopulta paikalle oli kehkeytynyt kolme kylää, Webster’s Landing, Salina ja Geddes. Webster’s Landingin postiasema sai vuonna 1820 nimen Syracuse Italian Sisiliassa sijaitsevan Syrakusan kaupungin mukaan.

Kaupunki alkoi kasvaa vuonna 1825 valmistuneen Erien kanavan rakennustöiden myötä. 1830-luvulla saapuivat puolestaan rautatiet. Kaupunki sai nykyisen nimensä vuonna 1825 ja viereiset Salina ja Geddes liitettiin kaupunkiin vuosina 1848 ja 1886. Suolantuotanto oli huomattava talouden osa-alue aina vuoteen 1870 saakka. Kokonaan suolantuotanto loppui 1900-luvun alussa. Suolan tilalle alkoi kehittyä monipuolisempaa teollisuutta. Kehitystä edesauttoivat monet kaupungissa tehdyt keksinnöt, kuten ensimmäinen ilmajäähdytteinen moottori ja synteettinen penisilliini. Toisen maailmansodan jälkeen alueelle muutti suuri määrä entisiä sotilaita, joiden tarpeisiin rakennettiin halpoja asumuksia esikaupunkialueelle. Kehitys johti muuttoliikkeeseen pois keskustasta. Esikaupunkien kasvua nopeutti myös Interstate Highway System-tieverkon kehitys. Keskustaa on pyritty elvyttämään erilaisin ohjelmin 1960-luvulta lähtien. Sittemmin kaupungista onkin kasvanut New Yorkin keskiosien kaupan keskus.

Talous

Syracusella on nykyisin monipuolinen taloudellinen pohja. Kaupungin teollisuuden aloihin lukeutuvat esimerkiksi elektroniikka-, kone-, metalli- ja huonekaluteollisuus. Teollisuuden merkitys on edelleen huomattava, mutta palveluista on tullut hyvin nopeasti kasvava ala. Kaupungissa on esimerkiksi finanssi- ja opetusalan palveluja. Kaupunki on ympäröivän maaseudun tuotteiden jakelukeskus ja muita alueen luonnonvaroja ovat esimerkiksi puutavara ja korkealaatuinen vesi. 

Kotitalouksien keskimääräiset vuosittaiset ansiot Syracusessa aikavälillä 2013–2017 olivat 34 716 Yhdysvaltain dollaria ja henkilöä kohden 21 187 dollaria. 32,6 % väestöstä eli köyhyysrajan alapuolella.

Väestö
Syracusen asukasluku oli vuoden 2010 väestönlaskennan mukaan 145 170 ja vuoden 2018 arvion mukaan 142 749. Suuremman metropolialueen asukasluku oli vuonna 2010 682 577. Kaupungin asukkaista 55,2 % oli taustaltaan valkoisia, 29 % afroamerikkalaisia, 0,9 % intiaaneja, 9,1 % latinoja mistä tahansa rodusta ja 7 % aasialaisia. 18,3 % kaupungin asukkaista puhui kotonaan jotakin muuta kieltä kuin englantia ja 12,5 % kaupungin asukkaista oli syntynyt ulkomailla.

Koulutus ja kulttuuri

Syracusessa sijaitsevia korkeamman asteen oppilaitoksia ovat esimerkiksi vuonna 1870 perustettu Syracusen yliopisto, vuonna 1946 perustettu Le Moyne College ja vuonna 1962 perustettu Onondaga Community College. Kaupungissa toimivat myös New Yorkin yliopistoon kuuluvat State University of New York Health Science Center ja College of Environmental Science and Forestry.

Paikallisia museoita ovat esimerkiksi Everson Museum of Art, Salt Museum ja Erien kanavan museo. Vuodesta 1841 lähtien kaupungissa on järjestetty vuosittain New Yorkin osavaltion markkinat.

Lähteet